Mikkel Bjørn (DF), 2025-04-03:
Tak for det.
Dansk Folkeparti genrejser i dag et forslag, der i sin tid udløste det mest afslørende angreb på Dansk Folkeparti i nyere politisk historie.
I oktober 1999 advarede Pia Kjærsgaard med klarsyn imod den spirende ghettokriminalitet og foreslog i den forbindelse, at hele familier skulle kunne hjemsendes, hvis ét familiemedlem begik gentagen og grov kriminalitet.
Men hvad mente Socialdemokratiet egentlig?
Mente de, at det var urent at sige sandheden om masseindvandringen, og at det var beskidt at ville beskytte Danmark og danskerne?
Hvis nogen stadig mener, at det er urent at sige sandheden, så lad os endelig uden for de pæne selskaber – hellere dét end at svigte Danmark og det danske folk.
For hvis vi ser os omkring i dag, hvad ser vi så?
Vi ser ghettoer, hvor dansk lov er sat ud af kraft.
Vi ser unge anden- og tredjegenerationsindvandrere, som foragter Danmark og alt, hvad Danmark står for; unge mennesker, der er blevet opdraget i hjem med værdier, der er uforenelige med vores, hvor religion står over lov, hvor vold og ære er vigtigere end frihed og demokrati, og hvor familien i alt for mange tilfælde ikke blot vender det blinde øje til kriminaliteten, men aktivt understøtter den.
Det er baggrunden for det forslag, vi har fremsat, og som vi i dag førstebehandler, og vi vil i den forbindelse stille det enkle spørgsmål: Hvis hele familien har fået lov til at komme til Danmark på baggrund af én persons opholdstilladelse, hvorfor skal man så ikke også den anden vej kunne udvise hele familien, når den samme person eller et andet familiemedlem forbryder sig mod Danmark?
Vi må gøre op med det naive og håbløse ideal om, at kriminalitet altid er et individuelt problem løsrevet fra kontekst.
Det er det ikke.
Kriminalitet opstår i miljøer og næres af værdier og normer, og i alt for mange tilfælde er det familien, der holder hånden under det hele.
I dag har vi unge, der begår grove forbrydelser som overfald, røveri, voldtægt og våbenbesiddelse, og omvendt ser vi forældre, der tier; storebrødre, der opildner; mødre, der undskylder; klaner, der dækker over hinanden.
Det er ikke Danmark værdigt, og mens virkeligheden skriger på handling, fortsætter Socialdemokratiet deres dobbeltspil, holder pressekonferencer og taler om stramninger og den tredje erkendelse.
Men når der skal trykkes på stemmeknapperne i salen, ja, så falder masken.
Man siger, at man vil stoppe flerkoneri, men man stemmer imod.
Man siger, at man vil udvise kriminelle, og så lader man dem samtidig beholde både statsborgerskab og kørekort.
Man siger, at man vil sikre grænserne, og så bukker man sig efterfølgende for EU.
Og i december 2024 stemte man så for at give statsborgerskab til en islamist, der vil forbyde både homoseksualitet og Muhammedtegninger.
Det er hykleri i sin reneste form.
De og regeringen lader stå til, mens Danmark forandres for altid.
Dansk Folkeparti siger: Nok er nok.
Dansk udlændingepolitik må ikke være en ensporet motorvej, hvor man kun kan køre fremad uden stop, uden konsekvenser og uden at vende om.
Hvis man har ret til at komme til Danmark, fordi et familiemedlem får ophold, så det må være indlysende, at retten også kan bortfalde for hele familien, hvis det samme familiemedlem forbryder sig mod samfundet.
Det er grundlæggende logik og retfærdighed.
Vi står ved det, vi sagde 1999, og vi siger det igen i dag og endnu stærkere: Det er på tide at tage Danmark tilbage.
Derfor anbefaler jeg på vegne af Dansk Folkeparti det her beslutningsforslag til Tingets velvillige behandling.
Tak for ordet.